Stori 32: Tenpela Hevi
LUKIM ol dispela piksa. Wan wan piksa i soim wanpela hevi Jehova i bin kamapim long ol Isip. Long namba wan piksa yu inap lukim Aron i paitim wara Nail long stik bilong em. Taim em i mekim olsem, wara i tanim i kamap blut. Ol pis i dai, na wara i smel nogut.
Bihain, Jehova i mekim ol rokrok i kamap long wara Nail na i go nabaut. Ol i go long olgeta hap, insait long ol stov, ol dis bilong kukim bret, na long bet bilong ol man. Taim ol rokrok i dai, ol Isip i hipim ol na smel nogut tru i kamap.
Bihain Aron i paitim graun long stik bilong em na das i tanim i kamap natnat. Ol natnat i kaikaim ol man. Em namba tri hevi i kamap long ol Isip.
Ol arapela hevi i kamap bihain, ol i bagarapim ol Isip tasol; ol Israel, nogat. Namba foa hevi em olsem: Ol bikpela lang i pulap long haus bilong olgeta Isip. Namba faiv hevi i bagarapim ol animal. Planti bulmakau na sipsip na meme bilong ol Isip i dai.
Bihain, Moses na Aron i kisim sampela sit bilong paia na tromoi i go antap. Dispela i mekim na ol sua nogut i kamap long ol man na animal. Em namba siks hevi.
Bihain Moses i apim han bilong em i go antap, na Jehova i mekim klaut i pairap na ren ais i pundaun. Dispela i bikpela hevi tru na kain samting olsem i no bin kamap bipo long Isip.
Namba et hevi em ol bikpela bikpela lain grasopa. I no gat wanpela taim bipo i bin i gat planti grasopa olsem, na bihain tu i nogat. Ol i kaikai olgeta samting em ren ais i no bin bagarapim.
Namba nain hevi em tudak. Inap tripela de bikpela tudak i karamapim Isip. Tasol ol Israel i gat lait long hap ol i stap long en.
Bihain tru, God i tokim lain bilong em long putim blut bilong meme o sipsip long pos bilong dua bilong haus. Orait taim ensel bilong God i kam na em i lukim blut i stap long dua, em i no kilim wanpela long dispela haus. Tasol long olgeta haus i no gat blut long dua, em i kilim i dai namba wan pikinini bilong ol man na animal. Dispela em namba ten hevi.
Taim dispela laspela hevi i kamap pinis, Fero i tokim ol Israel long i go. Lain bilong God i bin redi pinis long i go, na long dispela nait stret ol i lusim Isip na i go. Kisim Bek sapta 7 i go 12.
Kisim Bek sapta 7 i go 12.
Ol askim
- Lukim ol dispela piksa na stori long namba wan, namba tu, na namba tri hevi em Jehova i kamapim long Isip.
- Wanem samting i narapela kain long tripela hevi i kamap paslain na ol arapela hevi i kamap bihain?
- Long namba foa, namba faiv, na namba siks hevi wanem ol samting i kamap?
- Stori long namba seven, namba et, na namba nain hevi.
- Paslain long namba ten hevi i kamap, Jehova i tokim ol Israel long mekim wanem?
- Long namba ten hevi wanem samting i kamap? Wanem samting i kamap bihain long en?
Sampela askim moa
- Ritim Kisim Bek 7:19- 8:23.
Maski ol glasman bilong Isip inap kamapim wankain samting olsem Jehova i kamapim long namba wan na namba tu hevi, tasol namba tri hevi i kirapim ol long tokaut long wanem samting? (Kis. 8:18, 19; Mt. 12:24-28)
Olsem wanem namba foa hevi i kamapim klia olsem Jehova inap lukautim lain bilong em? Lain bilong God i save God inap lukautim ol na dispela i mekim wanem long ol taim ol i wetim dispela “bikpela hevi” em Baibel i tok profet long en? (Kis. 8:22, 23; KTH 7:13, 14; 2 Sto. 16:9)
- Ritim Kisim Bek 8:24; 9:3, 6, 10, 11, 14, 16, 23-25; na 10:13-15, 21-23.
Tenpela Hevi i kamapim klia wanem tupela lain? Dispela i mekim na long nau yumi gat wanem tingting long dispela tupela lain? (Kis. 8:10, 18, 19; 9:14)
Olsem wanem Kisim Bek 9:16 i helpim yumi long kliagut bilong wanem Jehova i larim Satan i stap inap long nau? (Ro. 9:21, 22)
- Ritim Kisim Bek 12:21-32.
Olsem wanem Pasova i opim rot long planti man inap abrusim bagarap? Pasova i piksa bilong wanem samting? (Kis. 12:21-23; Jo. 1:29; Ro. 5:18, 19, 21; 1 Ko. 5:7)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn